和梓漕陳帨誠伯弭節堂
作者：馮山
朝代：宋

paragraphs: 妖氛憑絕塞，皇武慰羣情。
並命儒臣起，同謀將略明。
前鋒殱醜虜，降仗委高旌。
拓境新圖展，收功寸草横。
投戈宜偃息，奠枕覺澄清。
廣榭宏經構，羣公共落成。
唱酬風月冷，談議鬼神驚。
錦繡移將合，琅玕種即生。
南方天外闊，北斗坐間傾。
且享憂勤樂，除書恐再更。